钦定古今图书集成/明伦汇编/氏族典/第634卷 > 《金史》 > 乌古孙兀屯
## 钦定古今图书集成/明伦汇编/氏族典/第634卷 > 《金史》 > 乌古孙兀屯

按《金史乌古孙兀屯传》：“兀屯，上京路人。大定末，袭猛
安。明昌七年，以本兵充万户备边，有功，除归德军节
度副使，改盘安军察廉，迁同知速频路节度使事。以
忧去官，起复归德府治中，迁唐州刺史。泰和六年四
月，宋皇甫斌步骑万人侵唐州，兀屯以精兵百人自
西门出，绕出东北宋兵营后，掩击之，杀数千百人。宋”
兵大乱，迨夜乃遁去。五月，皇甫斌复以兵数万来攻，
兀屯设伏以待，宋兵陷于淖，伏发中冲，宋兵遂大溃，
追斩宋将。诏迁同知河南府事，进两阶，赏银三百五
十两，重彩一端。为右副元帅完颜匡右翼都统。匡取
枣阳，遣兀屯袭神马坡。宋兵五万人夹水阵，以强弩
拒岸。兀屯分兵夺其三桥，自辰至午，连拔十三栅，遂
取神马坡。从攻襄，至汉江，兀屯乱流径度，复进一阶，
号平南虎威将军。宋人请和，迁河南副统军。大安初，
迁昌武军节度使，迁西南路招讨使。兀屯御下严酷军士多亡，杖六十，除同知上京留守事。三年，将兵二
万入卫中都。迁元帅右都监，转左都监，兼北京留守。
有功，赐金吐鹘重彩十端，迁元帅左监军。贞祐元年
闰月，以兵入卫中都，诏以兵万六千人守定兴，军败，
兀屯战没。